नरेश मेहता के अनेक काव्‍य संग्रह प्रकाशित हुए हैं जिनमें अरण्‍या, उत्‍सवा, बोलने दो चीड़ को, तुम मेरा मौन हो, पिछले दिनों, नगे पैर, आखिर समुद्र से तात्‍पर्य, देखना एक दिन, वनपाखी सुनो, मेरा समर्पित एकांत प्रसिद्ध हैं।नरेश मेहता के काव्‍य-संसार में प्रवादपर्व, महाप्रस्‍थान, शबरी, संशय की एक रात, प्रार्थना पुरूप, सर्वाध्रिक चर्चित खंडकाव्‍य हैं । 'अरण्‍या' काव्‍य संकलन के लिए नरेश मेहता को वर्ष 1988 का साहित्‍य अकादमी पुरस्‍कार प्राप्‍त हुआ था।'नरेश मेहता का एकांत शिखर' पुस्‍तक में प्रमोद त्रिवेदी ने नरेश मेहता की साहित्यिक भाव-भूमि,कलात्‍मक सृजनात्‍मक क्षमता और कौशल के संबंध में लिखा है - 'नरेश मेहता की सर्जनात्‍मक भूमि समकालीन काव्‍यभूमि या कहें मुक्तिबोध की काव्‍यभूमि से सर्वथा भिन्‍न है । मुक्तिबोध में जहॉ जमीन से गड़कर जीने की कोशिश है, वहीं नरेश मेहता ने देश या जिसे समकालीनता भी कहा जा सकता है के गुरूत्‍वाकर्षण से मुक्‍त होकर निस्‍सीमता में देशगत और तनाव तथा दबाव का अतिक्रमण करने की कोशिश की है । वैसे जमीन में धंसने और जमीन के गुरूत्‍वाकर्षण से मुक्‍त होने की चाह से यह मुद्दा बहस तलब हो सकता है कि देशगत वास्‍तविकताओं की अनदेखी करके नरेश जी आखिर क्‍या सृजन करना चाहते हैं -स्‍वप्‍न या कल्‍पना । वैसे नरेश मेहता की काव्‍य दृष्टि का काफी विरोध भी हुआ है किंतु उनकी सबसे बड़ी विशेषता यह रही कि उन्‍होंने किसी प्रकार के दबाव में लेखन को गति नहीं दी और न ही किसी प्रकार के भाव को अपने काव्‍य विवेक पर कभी हावी होने दिया । यहॉ तक कि समय बीतने के साथ उनकी अपनी मान्‍यता की प्रतिबद्धता और दृढतर होती गई।'' नरेश मेहता प्रयोग को अपनी काव्‍य-यात्रा के लिए महत्‍वपूर्ण मानते हैं और प्राचीनता को नवीनता के आवरण में गठित कर आधुनिक भावबोध की अभिव्‍यक्ति करते हैं ।